**TEXT E-MAILU KONKRÉTNEMU POSLANCOVI NR SR:**

VEC: ŽIADOSŤ O SPLNENIE POŽIADAVIEK ŠTRAJKUJÚCICH UČITEĽOV

Vážené pani poslankyňa XY /vážení pán poslanec XY,

dovoľujeme si v mene rodičov-voličov týmto vysloviť podporu štrajkujúcim učiteľom a požiadať Vás

o oveľa väčšiu konkrétnu aktivitu s cieľom splnenia dole uvedených požiadaviek sformulovaných Iniciatívou slovenských učiteľov:

**1. Primerané ohodnotenie učiteľa**

Nástupný plat učiteľa aj naďalej zostáva na úrovni absolventov stredných škôl bez maturity a predstavuje zhruba polovicu mzdy iných zamestnancov s vysokoškolským vzdelaním. Výkon učiteľa sa, pochopiteľne, znižuje, ak je nútený zabezpečovať potreby svojej rodiny privyrábaním si v ďalšej práci. Iba primerane ohodnotený učiteľ sa môže naplno venovať Vašim deťom.

**2. Vybavenie škôl didaktickými prostriedkami**

V materiálno-technickom vybavení škôl existujú obrovské rozdiely, preto pedagógovia žiadajú od vlády navýšenie rozpočtu do školstva v takej miere, aby sa tieto rozdiely vyrovnali, a tým sa všetkým deťom zabezpečili rovnaké podmienky v prístupe k vzdelaniu. Vybavenie škôl (od hygienických potrieb cez učebnice a pracovné zošity až po projektory a interaktívne tabule) by nemali zabezpečovať „dobrovoľnými“ príspevkami rodičia, ale štát, ktorému odvádzajú dane.

**3. Zmena zákona o kontinuálnom vzdelávaní pedagógov**

Naša tretia požiadavka sa týka zmeny systému vzdelávania učiteľov. Domnievame sa, že súčasný systém musí byť prehodnotený, aby sa mohol učiteľ plnohodnotne vzdelávať v oblastiach, ktoré skutočne využije pri výučbe a výchove Vašich detí.

Dovoľujeme si Vás požiadať o informáciu, ako konkrétne ste štrajkujúcim učiteľom pomohli v dosahovaní cieľov ich štrajku. Dáme ju stovkám rodičov-voličov, ktorí majú deti v našej škole.

S pozdravom

Pavel Šimove

pavel@simove.sk

volený zástupca rodičov do Rady školy pri ZŠ s MŠ Sibírska 39,

ZÁKLADNÁ ŠKOLA S MATERSKOU ŠKOLOU, SIBÍRSKA 39, 831 02 BRATISLAVA